text: Åbent landbrug – midt i byen
  11 juni 2016 kl. 13.34
  Lørdag var der mulighed for at klappe en ko og sidde i en traktor i Vejle midtby.
  Lørdag mellem 9.00 og 14.00 kunne børn og barnlige sjæle komme helt tæt på dyrene og klappe dem i Vejles midtby.
  Langt de fleste har ingen kontakt til landbruget. Derfor kommer vi her, hvor folk er.
  
  Landmændene havde også taget et par traktorer med: en veterantraktor og en stor moderne traktor, som bruges i nutidens landbrug.
  - Førhen havde alle familie eller venner, der var landmænd. Sådan er det ikke mere. Langt de fleste har ingen kontakt til landbruget. Derfor kommer vi her, hvor folk er, fortæller landmand, arrangør og formand for Åbent Landbrug, Peter Buhl, til TV SYD.
  Åbent Landbrug under Vejle-Fredericia Landboforening står for arrangementet Landbruget kommer til Byen, som er en årligt tilbagevendende begivenhed i Vejle.
  - Vi har taget en ko og nogle grise med, og der er en flok landmænd, som fortæller om, hvad vi laver i vores dagligdag, uddyber Peter Buhl.
  Arrangøren er godt tilfreds med lørdagens arrangement.
  - Vi har haft rigtig mange besøgende, og folk er rigtig positive. Specielt børnefamilierne er glade for at se dyrene. Børnene elsker det. Så det har været en rigtig god oplevelse i dag.
  